文祝延二闋 二
作者：沈亞之
朝代：唐

paragraphs: 兕載吹兮音咿咿，銅鐃呶兮睋呼𪾤睢。
樟之蓋兮麓下，雲垂幄兮爲帷。
合吾民兮將安，維吾侯之康兮樂欣。
肴盤列兮荅神，神擺漁篁兮降拂窣窣。
右持妓兮左夫人，態修邃兮佻眇。
調丹含瓊兮瑳佳笑，馨炮羶燔兮溢按豆。
爵盎無虛兮菓摭雜佑，秋雲清醉兮流融光。
巫裾旋兮覡袖翔，瞪虛凝兮覽迴楊。
語神歡兮酒云央，望吾侯兮遵賞事。
朝馬駕兮搦寶轡，千弭函弦兮森道騎。
吾何樂兮神軒，維侯之康兮居遊自遂。